
Grozījumi Ministru kabineta 2022. gada 15. novembra noteikumos Nr. 722 "Valsts un Eiropas Savienības atbalsta piešķiršanas kārtība pasākumā "Inovācija, pilotprojekti, sadarbība ar zinātni zvejniecībā, akvakultūrā un apstrādē un zināšanu pārnese akvakultūrā""
Izdoti saskaņā ar Lauksaimniecības un lauku attīstības likuma 5. panta ceturto un septīto daļu 
· Izdarīt Ministru kabineta 2022. gada 15. novembra noteikumos Nr. 722 "Valsts un Eiropas Savienības atbalsta piešķiršanas kārtība pasākumā "Inovācija, pilotprojekti, sadarbība ar zinātni zvejniecībā, akvakultūrā un apstrādē un zināšanu pārnese akvakultūrā"" (Latvijas Vēstnesis, 2022, 224. nr.; 2023, 168. nr.) šādus grozījumus:
· 1. Svītrot 11. punktu.
· 2. Izteikt 19.1 punktu šādā redakcijā:
· "19.1 Šo noteikumu 9.3. apakšpunktā minētajam pretendentam, kura vismaz pieciem biedriem ir spēkā esoša speciālā atļauja (licence) komercdarbībai zvejniecībā piekrastes ūdeņos un zvejas atļauja (licence) piekrastes zvejai, un kuru veiktās zvejas darbības atbilst regulas  2021/1139 2. panta 2. punkta 14. apakšpunkta "a" apakšpunkta prasībām, par projektu darbībām, kas ir saistītas ar piekrastes zveju, un šo noteikumu  9.5. apakšpunktā minētajam pretendentam priekšapmaksu projekta īstenošanai ne vairāk kā 90 procentu apmērā no projekta kopējā publiskā finansējuma Lauku atbalsta dienests piešķir saskaņā ar normatīvajiem aktiem par valsts un Eiropas Savienības atbalsta piešķiršanas, administrēšanas un uzraudzības vispārējo kārtību lauku un zivsaimniecības attīstībai. Minētās priekšapmaksas un starpposma maksājumu kopsumma nepārsniedz 100 procentu no projekta publiskā finansējuma."
· 3. Izteikt 30.5. apakšpunktu šādā redakcijā:
· "30.5. šo noteikumu 9.3. apakšpunktā minētajam pretendentam, kura vismaz pieciem biedriem ir spēkā esoša speciālā atļauja (licence) komercdarbībai zvejniecībā piekrastes ūdeņos un zvejas atļauja (licence) piekrastes zvejai, un kuru veiktās zvejas darbības atbilst regulas  2021/1139 2. panta 2. punkta 14. apakšpunkta "a" apakšpunkta prasībām, un šo noteikumu 9.5. apakšpunktā minētajam pretendentam – 100 procentu no attiecināmajām izmaksām par projektu darbībām, kas ir saistītas ar piekrastes zveju."
· 4. Izteikt 31.2. apakšpunktu šādā redakcijā:
· "31.2. šo noteikumu  9.2. un 9.5. apakšpunktā minētajam pretendentam un šo noteikumu 9.3. apakšpunktā minētajam pretendentam, kura vismaz pieciem biedriem ir spēkā esoša speciālā atļauja (licence) komercdarbībai zvejniecībā piekrastes ūdeņos un zvejas atļauja (licence) piekrastes zvejai, un kuru veiktās zvejas darbības atbilst regulas  2021/1139 2. panta 2. punkta 14. apakšpunkta "a" apakšpunkta prasībām par projektu darbībām, kas ir saistītas ar piekrastes zveju, viena projekta maksimālā attiecināmo izmaksu summa ir 200 000 euro."
· 5. Izteikt 46. punktu šādā redakcijā:
· "46. Ja zinātniskā institūcija projektā iesaistās kā sadarbības partneris, Lauku atbalsta dienests pārskaita atbalstu par šo noteikumu 34.1.1., 34.2., 42.1., 42.2., 42.3., 42.5., 42.7. un 42.9. apakšpunktā minētajām un projektā īstenotajām darbībām, piemērojot šo noteikumu 30. punktā minēto pretendenta atbalsta intensitāti. Zinātniskā institūcija kā sadarbības partneris ar projekta īstenošanu saistītos darījumus atspoguļo atsevišķā grāmatvedības uzskaites sistēmā vai ievieš atbilstošu grāmatvedības kodu."
· 6. Svītrot 57.6. apakšpunktu.
· 7. Izteikt 67. punktu šādā redakcijā:
· "67. Šo noteikumu 21.1. apakšpunktā minētais pretendents pēc projektā plānotās darbības un šo noteikumu 21.2. apakšpunktā minētais pretendents pēc kolektīvas izglītojošas programmas vai pasākuma iesniedz Lauku atbalsta dienestā maksājuma pieprasījumu un informāciju par sasniegto projekta rezultātu vai starpmērķa rezultātu saskaņā ar šo noteikumu 27. punktu, kā arī šādus pavaddokumentus, ja attiecas, atbilstoši budžeta projektā paredzētajām pozīcijām:
· 67.1. reģistrācijas veidlapas;
· 67.2. saimniecības apmeklējuma lapas;
· 67.3. darbu nodošanas un pieņemšanas aktu;
· 67.4. līgumus ar trešajām personām par attiecīgo darbu izpildi;
· 67.5. mācību materiālu paraugus vai fotogrāfijas;
· 67.6. šo noteikumu 21.1. un 21.2. apakšpunktā minētais pretendents – privātā finansējuma iemaksu apliecinošus dokumentus;
· 67.7. citus dokumentus, kas apliecina projektā īstenotās darbības."

